ये रैली हाल ही में तैयार किए गए संविधान के मसौदे और राष्ट्रपति के तौर पर मुर्सी को मिली नई ताक़तों के समर्थन में आयोजित की गई है.मुर्सी के विरोधी नाराज़ हैं कि संविधान बहुत जल्दबाज़ी में तैयार किया गया और संसद में इस्लाम समर्थकों की मदद से आनन-फानन में पास किया गया.शनिवार की रैली ऐसे समय में हो रही जब मिस्र में मुर्सी के समर्थक और विरोधी लगातार प्रदर्शन कर रहे हैं.माना जा रहा है कि मुर्सी संविधान के मसौदे को मंजूरी दे देंगे और फिर उस पर लोगों की राय जानी जाएगी.इस बीच मिस्र की सर्वोच्च अदालत भी फैसला देगी कि संसद को भंग किया जाए या नहीं.मुर्सी ने पिछले हफ्ते एक विवादास्पद आदेश के ज़रिए कई अधिकार हासिल कर लिए थे जिसके बाद वहां के कई न्यायाधीश भी विरोध में खड़े हो गए हैं.शनिवार की आम रैली काहिरा विश्वविद्यालय के क़रीब होगी और इसका आह्वान मुस्लिम ब्रदरहुड और दूसरी इस्लामी पार्टियों ने किया है.इन पार्टियों का कहना है कि शनिवार को अपार भीड़ उमड़ेगी जो ये जता देगी कि राष्ट्रपति के हाल के फैसलों को जनता समर्थन देती है.मिस्र में हज़ारों की संख्या में लोगों ने राष्ट्रपति मोहम्मद मुर्सी के ख़िलाफ़ प्रदर्शन किया है.काहिरा में प्रदर्शनकारी हाथों में झंडे लिए राष्ट्रपति मुर्सी और मुस्लिम ब्रदरहुड पर पिछले साल की क्रांति के साथ धोखा करने का आरोप लगा रहे थे.सोमवार को राष्ट्रपति मुर्सी ने विवादास्पद आदेश से उपजे संकट के समाधान के लिए कदम उठाए थे और कहा था कि उनकी शक्तियां अत्यंत सीमित हैं.लेकिन उनके विरोधी इस बात को मानने को तैयार नहीं हैं और वो चाहते हैं कि इस आदेश को पूर्ण रुप से वापस लिया जाए.मंगलवार को हुई रैली से पहले बड़ी संख्या में विपक्ष के कार्यकर्ताओं और अमरीकी दूतावास की रक्षा में तैनात पुलिस के बीच संघर्ष हुआ था.